b"\n_START_ARTICLE_\n\xc4\x8crna jama\n_START_PARAGRAPH_\n\xc4\x8crna jama je kra\xc5\xa1ka jama in tudi eden od vhodov v jamski sistem podzemeljske Pivke. Sprva je bila znana kot samostojna jama, ki je bila kasneje z novimi odkritji povezana v enotni jamski sistem Postojnske jame. Nahaja se sredi gozdnate kra\xc5\xa1ke planote, 3\xc2\xa0km severozahodno od Postojne. Dostopna je po cesti, ki vodi iz Postojne mimo Velikega Otoka. Vhod v jamo se odpira na dnu velike udorne vrta\xc4\x8de._NEWLINE_V jami so velike dvorane in vodoravni rovi z velikimi temnimi kapniki, ki so dali jami ime. Velik del 3294\xc2\xa0m dolge jame je bil znan \xc5\xbee v srednjem veku, ko so vanjo vodili obiskovalce iz Postojne. Obiskal jo je tudi Valvasor._NEWLINE_Po odkritju notranjih delov Postojnske jame leta 1818 je bila \xc4\x8crna jama dalj \xc4\x8dasa manj zanimiva za obiskovalce. Med obema vojnama so jo z glavnim delom Postojnske jame ter s Pivko jamo povezali s predorom. Pozneje so jamarji na\xc5\xa1li naravne povezave z drugimi deli Postojnske jame._NEWLINE_Skozi \xc4\x8crno jamo in predor je leta 1944 pri\xc5\xa1la skupina partizanov in v vhodnih delih Postojnske jame za\xc5\xbegala nem\xc5\xa1ko voja\xc5\xa1ko skladi\xc5\xa1\xc4\x8de bencina. Skozi isti vhod so se diverzanti sre\xc4\x8dno vrnili na povr\xc5\xa1je._NEWLINE_Jama je osvetljena in urejena za turisti\xc4\x8dni obisk z vodnikom._NEWLINE_Jama je omenjena tudi v slovenskem \xc4\x8drnobelem filmu Ne jo\xc4\x8di, Peter, kjer so njeno odkritje pripisali otroku Petru, ki je nehote padel vanjo. Najbolj znan citat iz filmske sekvence, pa tudi celotnega filma, je otrokovo vpra\xc5\xa1anje:\xc2\xa0\xc2\xbbA si ti tud' noter padu?\xc2\xab\xc2\xa0"